Príloha č. 1

Priestorové zabezpečenie samosprávnych krajov na základe úloh vyplývajúcich z „Harmonogramu zabezpečenia úloh súvisiacich so zriadením samosprávnych krajov, budovaním úradov samosprávnych krajov a prechodom pôsobností z orgánov štátnej správy na obce a na vyššie územné celky“ na základe uznesenia vlády č. 1073, bod IV. 1.

Prednostovia krajských úradov predložili ministerstvu vnútra návrhy na priestorové zabezpečenie samosprávnych krajov a ich nevyhnutné materiálno-technické zabezpečenie. Predbežná kvantifikácia zohľadňuje nevyhnutné potreby úradov samosprávnych krajov, ktoré budú od vytvorenia umiestnené v budovách súčasných úradov miestnej štátnej správy. Výdavky sú určené na obstaranie vybavenia kancelárskym nábytkom, výpočtovou a kancelárskou technikou, osobným automobilom, na maľovanie, sťahovanie, nevyhnutnú údržbu a rekonštrukčné práce.

VÚC Bratislava

Krajský úrad v Bratislave je pripravený vytvoriť priestorové podmienky na začatie činnosti úradu samosprávneho kraja v sídle budovy krajského úradu, čo bolo aj finančne zabezpečené. Vzhľadom na to, že predseda samosprávneho kraja požadoval pre sídlo úradu samosprávneho kraja budovu Národnej rady Slovenskej republiky na Župnom námestí, sa postupne utvárajú priestorové podmienky na umiestnenie úradu samosprávneho kraja v budove krajského úradu.  

VÚC Trnava

Prednosta krajského úradu a primátor mesta navrhujú a pripravujú umiestnenie úradu samosprávneho kraja do budovy, v ktorej sídli krajský úrad. Pre tento účel boli už aj vyčlenené finančné prostriedky.  

VÚC Trenčín

Umiestnenie úradu samosprávneho kraja Trenčín sa predpokladá do komplexu budov na Hviezdoslavovej ul. č. 1-3, v ktorom sú umiestnené Krajský úrad Trenčín a Okresný úrad Trenčín. Budova je vo vlastníctve Slovenskej republiky a v správe krajského úradu.  Priestorové podmienky pre umiestnenie úradu samosprávneho kraja budú vytvorené po uvoľnení priestorov, ktoré v súčasnosti využíva Okresný úrad v Trenčíne, ktorý sa presťahuje do budovy štátnej správy na Štefánikovej ulici.
Predpokladané náklady na nevyhnutné stavebné úpravy (úprava podláh, maľovanie, prekládky telefónnych liniek, stavebné a rekonštrukčné práce) v oboch budovách sú predpokladané  vo  výške  2 041 000 Sk.  Naviac  je potrebná rekonštrukcia výťahu vo výške 1 870 000 Sk. 

VÚC Nitra

Priestorové podmienky pre úrad samosprávneho kraja v Nitre sú pripravené v budove krajského úradu. Za tým účelom je nevyhnutné vykonať drobné stavebné úpravy, k čomu boli pridelené finančné prostriedky. 

VÚC Žilina

Umiestnenie úradu samosprávneho kraja v Žiline sa predpokladá v samostatnej vedľajšej budove Krajského úradu v Žiline. Táto budova vyhovuje pre začatie činnosti úradu samosprávneho kraja, avšak pre budúcnosť bude žiaduce prehodnotiť aj iné varianty. Pre nevyhnutné stavebné úpravy boli poskytnuté finančné prostriedky. 

VÚC Banská Bystrica

Priestorové podmienky pre činnosť úradu samosprávneho kraja budú vytvorené v budove Krajského úradu v Banskej Bystrici. Na nevyhnutné stavebné úpravy boli poskytnuté finančné prostriedky.

VÚC Prešov

Umiestnenie úradu samosprávneho kraja Prešov bude v terajšej budove, v ktorej sídli okresný úrad. Budova je v susedstve krajského úradu a je v centrálnej zóne mesta. Po nevyhnutných stavebných úpravách, najmä v sanitárnej časti, na ktoré boli poskytnuté finančné prostriedky, budú to adekvátne priestory pre samosprávny kraj. 

VÚC Košice

Krajský úrad v Košiciach pripravuje priestory pre úrad samosprávneho kraja vo vlastnej budove. Nevyhnutné stavebné úpravy budú do 14.12.2001 aj  realizované.